En slem sheriff i en horeby kødder med feil mann. Horene vil ha hevn, det vil ikke sheriffen ha noe av, men nå kommer det drapskåte menn til byen for å straffe slemme horemenn.

Dette er den japanske nytolkningen av Clint Eastwoods, Unforgiven. Her finner man både samuraisverd og skytevåpen, høres ikke det tøft ut?

Jeg husker ikke alt fra originalen, jeg fant den litt oppskrytt og langtekkelig. Men de viktigste scenene husker jeg, og den japanske nytolkningen følger formelen til originalen og legger til litt japansk historie.

Det den japanske tolkningen skal ha pluss for er at den visuelt sett er nydelig filmet. Her får man se storslåtte naturbilder og en fantastisk scene mot slutten når protagonisten har tatt et siste og avgjørende oppgjør med den slemme sheriffen. For et vakkert flammehav, og det er så nydelig filmet.

Det jeg fant litt merkelig med den japanske nytolkningen var at byen der handlingen er lagt til føltes veldig liten ut. Jeg fant et horehus, og sheriffens kontor, mulig det var en bygning til, ellers var det svært tomt her. Er dette alt byen hadde å tilby sine gjester, noen slitne horer og en gal sheriff?

Selv om man har en av japans beste skuespillere med Ken Watanabe, må jeg si at sheriffen spilt av Kôichi Satô, ikke klarer å fylle skoene til den legendariske Gene Hackman. Den japanske tolkningen av sheriffen er direkte svak. For meg så blir han mer komisk enn fryktinngytende. Samtidig har han jo ikke noe personlighet å snakke om. Det har heller ikke protagonist, men man skjønner hvor han har vært og er nå med tanke på psyken.

Unforgiven var en ganske treg film, det er også denne nytolkningen. Jeg føler at filmene er jevngode, originalen har en fantastisk Gene Hackman, og nytolkningen har samuraisverd og skytevåpen. Det er jo selvsagt litt kulere enn kun skytevåpen, så jeg må si at jeg liker den japanske versjonen ett hakk mer enn originalen.